ПРАЗНИК НА ЦИФРИТЕ

в първи „В” клас

**Учител:** Мили първокласници, днес вие имате празник. Вече изучихте всички цифри и можете да смятате с числата до 10.

Скъпи родители, уважаеми гости, добре дошли на нашия **Празник на цифрите**. Днес ние ще ви покажем колко много сме научили за цифрите и числата и ще ви пренесем в страната Математика. Тази велика страна не се намира на географската карта, но тя съществува и е велика, защото държи ключовете на всички тайни на света.

Деца, слушайте внимателно – ще ви разкажа една приказка… Било мнооого отдавна, в царството на Математиката. Живеели задружно цифрите, числата, знаците и задачите. Над всички тях царувал цар Безброй – могъщ и справедлив владетел, богат и умен. Съветници на царя били тримата братя >, < и =.

**Знак = -**  Знака за равенство съм аз

пиша се със две чертички,

ти добре ме запомни и в задачите сложи ме

щом страните изравниш!

**Знак >** - Ний сме двама братя – по-голям съм аз –

със широкия отвор соча големите числа.

**Знак < -** Малкият съм аз – острият ми връх

сочи малките числа.

**Учител:** Поданиците на цар Безброй живели весело и задружно. Организирали състезания по красиво изписване на цифрите, правилно изговаряне на числата и бързо решаване на задачи. За всеки турнир царят избирал за свой помощник едно число. Най-напред се представял помощникът и чак тогава цар Безброй давал знак, че състезанието може да започне!

**Едно 1** - Тънка като борова иглица,

стройна като стръкче от пшеница,

горда като истинска царица

аз съм цифра първа – **единица**.

**Две 2** - А пък аз съм цифра **две**.

Запомнете ме добре –

горе – кръгла като чашка,

долу – с къдрава опашка.

С нея преброяват всички

и крачета, и ръчички,

и ушички, и очички.

**Три 3** - Гледайте, деца добри,

как се пише цифра **три**:

завъртулка правиш тука,

а под нея – крива кука.

Три цвята има светофарът

за тези що колите карат:

Щом червено заблести,

То тогаз почакай ти!

При жълт – за път се приготви!

Зелено ли е – полети!

**Четири 4** - Щъркел шарен дългокрак

Пак подвил е тънък крак.

В тази поза мълчалива

сякаш е **четворка** жива.

Ти в стая с четири стени

на стол четирикрак седни.

И знай, че с четири са крака

и мишлето, и котака!

**Пет 5** – Сякаш тропа ръченица -

иде стройната **петица**.

Вижте моята ръчица –

работливата десница.

Имам пет послушни пръсти

до един са те чевръсти.

Те по ръст не са еднакви,

но от туй не се оплакват.

Те са пет същински братя –

здрав юмрук са на ръката!

**Шест 6** - Аз съм истинска **шестица** и отлична хубавица.

Мене с панделки ме кичат и ме чакат, и обичат.

Щом се учите дечица получавате **шестица**!

**Седем 7** - Ето ме, деца, и мен:  
 дълга съм като ръжен,  
 имам само един крак –  
 на **седмицата** съм знак.

Аз съм седма от числата –  
 с мен и седмицата смятат.  
Понеделник, вторник, сряда –  
на чина прилежно сядам.  
Петък, събота, неделя –  
знай, четвъртък ги разделя!

**Осем 8** - Аз **осмица** съм напета!

Две такива колелца, дайте ми на мен деца.

Лекичко ще ги кръстосам и ще стане цифра осем.

**Девет 9** - Аз съм **девет** –

знайте всички!

Погледнете, погледнете

и добре ме запомнете -

не приличам ли, дечица,

на обърната шестица?

С кръгче долу съм шестица,

с кръгче горе съм **девятка**.

**Знак +** - Аз съм знакът плюс и много знача -

с мен си служат при задача.

С мен числата все растат,

с мен числата все дружат!

**Знак -** - От мен числата намаляват

и все по-малки стават.

Между цифри щом застана –

всеки пита – Колко стана?

**Учител**: Днес помощник на цар Безброй било едно число, утре – друго, и така се изредили всички. Дошъл реда и на числото **0**. Изправила се нулата, но какво да каже. Мълчала засрамено и все по-ниско навеждала глава. Тогава умният и справедлив владетел цар Безброй заповядал : – От днес и навеки числото самó ще се представя така:

**Нула 0** – Аз на буква О приличам – кръгла **нула** се наричам.

Но сама не знача аз нищо, нищо в този час.

**Учител:** И тогава се обадила единицата:

**Едно 1** – Бедна, бедна единичка, що да сторя аз самичка?

**Нула 0** – Ти, ако така, горката,

и въздишаш, и тъгуваш,

що да сторя аз самата

малка, жалка, кръгла нула?!

Позволи ми да застана

тъй до тебе, отстрани!

Дай ръцете си да хванем

да не плачем ний сами!

**Едно 1** – Какво става, Нуло, мила?

Сякаш, че получих сила!

И от малка единица – станах цяла **десетица**!

**Дете** – Който тези малки цифри

точно, вярно усвои.

От едно до десет лесно

ще пресмята и брои!

**Дете** – Лесно се брои до десет –

свиваш пръст след пръст така.

Свършат ли се всички десни

почваш с лявата ръка.

Вдясно пет и вляво пет – десет!

Всичко е наред! */Всички деца – заедно/*

***Песен за цифрите - „Математика, ура!”***

**Дете** – Кой ме плаши с първи клас?

Моля, моля, спрете!

Аз съм мъж и цял юнак – ето погледнете!

Имам чанта, химикал, мога и да смятам.

На задачите съм цар – те са ми приятели!

**Учител:** А вие приятели ли сте на задачите? /*Да/* Тогава нека решим няколко забавни задачи – задачи-шеги.

**Дете:** На задачите-шеги малко повече се спри!

И не допускай грешка да не станеш ти за смешка!

**Учител чете:** 1. Кое тежи повече – 1 кг бонбони или 1 кг перушина? /равни са/

2. Кажете колко котенца имат общо 6 очички? /3/

А колко кученца имат 8 крачета? /2/

А колко дечица имат 7 нослета? /7/

3. Една кокошка тежи 2 кг, когато стои на двата си крака. Колко ще тежи, ако

застане на един крак? ( *пак 2 кг* )

4. Кои цифри могат да кажат така: -Щом надолу ни обърнеш,

друга цифра ти ще зърнеш! *(цифрите 6 и 9)*

**Учител:** Браво на вас! Много сте остроумни и се справихте чудесно!

А сега, моля за вашите аплодисменти, с които да окуражим нашите

малки артисти… Следва драматизация:

***Бабината сметка*** *–Асен Босев*

**Разказвач:** Баба Недка дребна сметка седна да си прави.

Смята с пръсти и се кръсти – сметката не става!

**Баба Недка:** -Трудна сметка, помогни ми, котарако, мой, любими!

**Котарак:** - Слушай, старо, питай Шаро!

**Разказвач:** - Шаро гледа, Шаро лае, Шаро да брои не знае.

**Шаро:** - Тичай, бабо, при козата, тя е умна и брадата.

**Разказвач:** - Баба на козата дава сметката й да решава.

Да, но там е и бедата –не зависи от брадата!

Тя мисли, мисли, мисли – не можа да изчисли.

**Козата:** - Ти за твоята задачка питай старата си квачка,

тя сред пилците стои, все ги смята и брои.

**Баба Недка:** - Квачко, сметката сметни, моля ти се, помогни!

**Разказвач:** - Закудкудяка квачката, сбърка тя задачата.

**Квачката:** - Питай, бабо, петльо наш, че какъвто ни се пери,

ще я сметне изведнъж – без да ни се начумери!

**Баба Недка:** - Слушай, петльо, перушане, тая сметка как ще стане?!

**Разказвач:** - Петльо гледа, петльо мига и на баба кукурига:

**Петльо:** - Питай, питай, бабо Недо, ученика на съседа!

**Разказвач:** - Тича баба чак при Гого:

**Баба Недка:** - Гого, моля ти се много!

**Разказвач:** - Той нали е ученик – сметката реши за миг!

**Гого:** (*показва листа с решената сметка)*

Нека малко да поспрем!

Сили нови да сберем.

Ще починем с малка песничка

Хем чудесничка, хем лесничка.

***Песен за Математиката***

**Учител** - Кой празник очакват децата с нетърпение, за да получат подаръци? *(Коледа)* А вие искате ли подаръци?

**Учител** - Не може да има коледен празник без елха. Затова сега ще си украсим и ние елхичка, която изработихме заедно. Всеки от вас ще излезе при елхата, ще си избере играчка, ще прочете задачата на гърба й, и ако я реши вярно, ще я залепи на нашата елхичка. /*Децата се редуват едно по едно и украсяват елхата*/

-Пред всеки от вас има картинка, която трябва да дорисувате само, като свържете точките. Вижте я добре и ми кажете има ли там числа, които още не познаваме? /Да/ С тях ще се запознаем след ваканцията – тогава ще научим и числата от 11 до 20. */Играта – свържи точките*/

**Учител** – Браво, деца! А за да ни стане още по-празнично нека попеем…

***Песен „Шаро и първия сняг”***

**Учител:** Кой носи подаръците на Коледа? Искате ли да извикаме Дядо Коледа?

1.Горе, там, където свети  
най-лазурната звезда -  
Дядо Коледа ще дойде  
на двурогата шейна.

2.Ах, какви ли чудни дари  
носи той във тази нощ!  
Не бави се, дядо стари,  
шибай, шибай с всичка мощ.

3.Ний те чакаме безсънни  
всеки миг и всеки час -  
ах, кога ли веч ще звънне  
златната шейна пред нас!

4.Бързай, бързай, дядо стари,  
ти през облаци и лед.  
И развързвай чудни дари  
от големия пакет. / Веса Паспалеева

***(Влиза Дядо Коледа и раздава подаръци на всички деца.)***

**Учител:** Е, мили деца,нашият празник, посветен на цифрите, е към своя край. Поздравления, справихте се чудесно! Благодаря ви за труда и усилията, които положихте, за да зарадвате своите родители! Днес вие доказахте, че достойно и уверено можете да станете поданици на цар Безброй. Затова получавате по един **пропуск** за страната Математика! А заедно с вашите родители сме ви подготвили и по един коледен подарък – „Помагалник по математика”.

**Учител:** Нашият празник ще завърши с коледен поздрав за всички родители и гости …

***Песента „Пей, звънче”***

**Учител** - Следва *СНИМКА* за спомен.

**Бабината сметка** –Асен Босев

(Драматизация)

**Разказвач:** Баба Недка дребна сметка седна да си прави.

Смята с пръсти и се кръсти – сметката не става!

**Баба Недка:** -Трудна сметка, помогни ми, котарако, мой, любими!

**Котарак:** - Слушай, старо, питай Шаро!

**Разказвач:** - Шаро гледа, Шаро лае, Шаро да брои не знае.

**Шаро:** - Тичай, бабо, при козата, тя е умна и брадата.

**Разказвач:** - Баба на козата дава сметката й да решава.

Да, но там е и бедата –не зависи от брадата!

Тя мисли, мисли, мисли – не можа да изчисли.

**Козата:** - Ти за твоята задачка питай старата си квачка,

тя сред пилците стои, все ги смята и брои.

**Баба Недка:** - Квачко, сметката сметни, моля ти се, помогни!

**Разказвач:** - Закудкудяка квачката, сбърка тя задачата.

**Квачката:** - Питай, бабо, петльо наш, че какъвто ни се пери,

ще я сметне изведнъж – без да ни се начумери!

**Баба Недка:** - Слушай, петльо, перушане, тая сметка как ще стане?!

**Разказвач:** - Петльо гледа, петльо мига и на баба кукурига:

**Петльо:** - Питай, питай, бабо Недо, ученика на съседа!

**Разказвач:** - Тича баба чак при Гого:

**Баба Недка:** - Гого, моля ти се много!

**Разказвач:** - Той нали е ученик – сметката реши за миг!

**Гого:** (*показва листа с решената сметка)*

Нека малко да поспрем!

Сили нови да сберем.

Ще починем с малка песничка

Хем чудесничка, хем лесничка.